‘สหพัฒน์’แจ่ม รายได้ทะลุเป้ามาม่าผลิตเพิ่ม
เครือสหพัฒน์โตทะลุเป้า โดยเฉพาะกลุ่มอาหารเครื่องสำอาง สหพัฒนาอินเตอร์ฯ อู้ฟู่ รับปันผลเกิน 500 ล้านบาท
18 ส.ค. 2554

เครือสหพัฒน์โตทะลุเป้า โดยเฉพาะกลุ่มอาหารเครื่องสำอาง สหพัฒนาอินเตอร์ฯ อู้ฟู่ รับปันผลเกิน 500 ล้านบาท
ผู้บริหารเครือสหพัฒน์จำนวน 14 บริษัท ให้ข้อมูลกับนักวิเคราะห์ นักลงทุน ซึ่งพบว่าเกือบทุกบริษัทมีรายได้ในช่วง 6 เดือนแรกสูงกว่าเป้าหมาย โดยเฉพาะกลุ่มอาหารและเครื่องสำอาง
นายบุญชัย โชควัฒนา ประธานกรรมการ บริษัท สหพัฒนพิบูล (SPC) เปิดเผยว่า สาเหตุที่ทั้งเครือสหพัฒน์มีการเติบโต เป็นเพราะประกอบธุรกิจสินค้าอุปโภคบริโภคที่มีความมั่นคง เพราะคนยังต้องกินต้องใช้ ไม่ว่าเศรษฐกิจหรือสถานการณ์การเมืองจะเป็นอย่างไร 
“ปีนี้ SPC คาดว่ารายได้อยู่ที่ 2.54 หมื่นล้านบาท โตขึ้น 15% จากปีก่อนทำได้ 2.3 หมื่นล้านบาท” นายบุญชัย กล่าว
ด้านนายสุชัย รัตนเจียเจริญ กรรมการผู้อำนวยการ บริษัท ไทยเพรซิเดนท์ฟูดส์ (TF) ผู้ผลิตมาม่า กล่าวว่า ตอนนี้ยอดขายโตมากกว่า 10% คาดรวมทั้งปีน่าจะโตได้ 10% หรือรายได้เกือบ 1 หมื่นล้านบาท จากปีก่อนทำได้ 8,000 ล้านบาท มากกว่าเดิมคาดว่าโตเพียง 5-6% 
นอกจากนี้ บริษัทจะปรับภาพลักษณ์แบรนด์มาม่าภายใน 3-4 เดือนนี้ และปี 2555 ตั้งงบลงทุนซื้อเครื่องจักร 1,000 ล้านบาท เพื่อเพิ่มกำลังการผลิตอีก 25-50%
นางธีรดา อำพันวงษ์ กรรมการผู้จัดการ บริษัท โอ ซี ซี (OCC) กล่าวว่า ปีนี้รายได้มีโอกาสโตมากกว่าเป้า 1,450 ล้านบาท จากปีก่อนทำได้ 1,310 ล้านบาท เพราะความต้องการเครื่องสำอางยังมีต่อเนื่อง
นายสันติ วิลาสศักดานนท์ กรรมการผู้จัดการใหญ่ บริษัท สหพัฒนาอินเตอร์โฮลดิ้ง (SPI) กล่าวว่า ปีนี้บริษัทน่าจะได้เงินปันผลจากบริษัทลูกมากกว่าปีก่อนที่ได้รับทั้งหมด 500 ล้านบาท จากผลดำเนินงานที่ดีขึ้น